Бемырзэ Зураб и текIуэныгъэ
Дагъыстэным щекIуэкIащ усакIуэхэм я урысейпсо зэпеуэ, Гуртуев Сэлихь и фэеплъу къызэрагъэпэщауэ. Абы япэ увыпIэр къыщихьащ Къэрэшей-Шэрджэсым щыщ усакIуэ, «Черкес хэку» газетым и лэжьакIуэ Бемырзэ Зураб. Япэ увыпIэм ахъшэ саугъэт сом 30000 дэщIыгъущ, етIуанэм — 20000, ещанэм — 10000.
КъызэгъэпэщакIуэхэм зэрыжаIэмкIэ, абы хэтыну гукъыдэж зыщIахэм узэхуеплъмэ, ар кIуэ пэтми дунейпсо зэхьэзэхуэ хъуным ноблагъэ. Жюрим хэтащ Урысейм и лъэныкъуэ псомкIи къикIа литературэ критикхэмрэ экспертхэмрэ: Василенкэ Светланэ, Минин Евгений, Калашников Геннадий, Молчанов Виталий, Маркин Павел сымэ.
ЕтIуанэ увыпIэр Мэзкуу щыщ Фроловэ Еленэ, ещанэр — Бытырбыху щыщ Капустинэ Ефросинье хуагъэфэщащ. Япэ увыпIищым нэмыщI, жюрим щыщ дэтхэнэ зыри хуитт езым и нэфI зыщыхуа зы конкурсант къыхигъэщыну. Абы ипкъ иткIэ, Урысейм и лъэныкъуэ зыбжанэм къикIа цIыхуиблым щIыхь тхылъхэр хуагъэфэщащ.
«Зэпеуэм си Хэкум теухуа усэ IэрамэкIэ сыхыхьащ, — жеIэ езы Зураб. — Ар къызэзыгъэпэщахэм, Iуэхум хэува псоми фIыщIэ яхузощI».
Бемырзэр ди щIэджыкIакIуэхэм егъэцIыхужын хуейкъым. Адыгэбзэри урысыбзэри и зэхуэдэу, Зураб махуэ щIагъуэ дэмыкIыу и усэ купщафIэхэмкIэ дегъэгуфIэ. Нобэрей и ехъулIэныгъэри ди гуапэу дыдоIыгъ.
Чэрим Марианнэ.
